**Príloha č. 5 - Pravidlá citovania použitej literatúry a tvorby bibliografických odkazov**

**Základné termíny citovania**

**Citujúci dokument** je práca, ktorú autor píše a v ktorej interpretuje alebo doslovne preberá myšlienky prevzaté z iných zdrojov, resp. v texte práce odkazuje na existujúcu relevantnú literatúru k spracovávanej problematike, čiže na citovaný dokument.

**Citát** je text doslovne prebratý z citovaného dokumentu. Mal by sa písať v úvodzovkách, resp. iným typom písma. V prípade dlhších citátov presahujúcich štyri riadky je vhodné citáty oddeliť od vlastného textu, odsadiť od ľavého okraja a uviesť kurzívou. Citáty píšeme v jazyku textu citujúceho dokumentu, pričom sa odporúča originálne znenie textu vložiť do poznámky pod čiarou. Bez úvodzoviek či iného typu písma uvádzame prebraté texty, ktoré parafrázujeme a uvádzame vo vlastnej interpretácii, resp. v prípade, keď len odkazujeme na myšlienky, termíny, schémy alebo na relevantný zdroj.

**Citácia** je symbol alebo údaj, ktorý označuje citované miesto. Nachádza sa na mieste nasledujúcom po citáte alebo citovanom (parafrázovanom) texte či odkaze na literatúru, prípadne pred ním. Slúži na spojenie prebratého textu so zoznamom bibliografických odkazov. Forma citácie závisí od techniky citovania.

**Technika citovania** je spôsob, akým prepájame citácie so zoznamom bibliografických odkazov. Technika citovania má vplyv na formu citácie a vyžaduje aj úpravu zoznamu bibliografických odkazov. Existujú tri techniky citovania (technika číselných údajov, technika priebežných poznámok a technika prvého údaja a dátumu), pričom podstatná je zásada, že v celom citovanom dokumente je nutné aplikovať len jednu techniku citovania (podľa vlastného výberu, prípadne podľa odporúčania vedúceho práce, školiteľa či vydavateľa).

**Bibliografický odkaz** je skrátený záznam o citovanom dokumente v zozname bibliografických odkazov, ktorý slúži na jeho presnú identifikáciu. Jeho štruktúru (výber identifikačných prvkov, ich formu a poradie) určuje štandard ISO 690 (2010), resp. STN ISO 690 (2012).

**Zoznam bibliografických odkazov** je množina odkazov na citované dokumenty nachádzajúca sa na konci textu. Usporiadanie bibliografických odkazov v zozname bibliografických odkazov závisí od techniky citovania. Označujeme ho pomenovaním Zoznam bibliografických odkazov3, popr. iným ekvivalentom: Použitá literatúra, Citovaná literatúra a pod. Bibliografické odkazy vždy zarovnávame vľavo vzhľadom na zachovanie predpísaných medzier.

1. **Tvorba citácií a bibliografických odkazov**

STN ISO 690: 2012 predpisuje návod na tvorbu bibliografických odkazov a citácií, nepredpisuje však ich konkrétny štýl. Pre záverečné a odborné práce je možné zvoliť si:

1. metódu mena a dátumu,
2. metódu priebežných poznámok.

**1. *Metóda mena a dátumu (harvardský systém*)**

*Základná charakteristika:*

V texte na príslušnom mieste sa uvedie v zátvorkách meno autora a rok vydania citovaného dokumentu. Ak sa meno nachádza už v rámci textu, v zátvorkách uvádzame iba rok. V prípade potreby sa za rokom uvedú aj čísla strán. Ak majú viaceré dokumenty toho istého autora rovnaký rok, odlíšia sa malými písmenami (a, b, c atď.) za rokom vnútri zátvoriek. V rámci jednej poznámky sa môže citovať aj viac dokumentov oddelených bodkočiarkou. Jednotlivé položky v zozname bibliografických odkazov sa uvádzajú v abecednom poradí. Sú usporiadané podľa mena, za ktorým nasleduje rok vydania dokumentu.

***2. Metóda priebežných poznámok (pod čiarou)***

*Základná charakteristika:*

Za každým citovaným alebo parafrázovaným textom sa zapisujú číslice v hornom indexe, ktoré sa vzťahujú k číselne radeným poznámkam pod čiarou. V rámci jednej poznámky sa môže citovať aj viac dokumentov oddelených bodkočiarkou

Prvá citácia musí obsahovať dostatočné údaje na identifikáciu dokumentu, aby zabezpečila presné spojenie medzi citáciou a citovaným dokumentom. Opakovaná citácia toho istého dokumentu sa môže skrátiť tak, že sa uvedie len priezvisko autora a skrátený názov, za ktorým sa napíšu čísla citovaných strán.

Ak sa nejaký dokument cituje viackrát, nasledujúce citácie dostávajú odlišné čísla.

V zozname bibliografických odkazov sú záznamy usporiadané abecedne podľa autora alebo názvu, ak je dielo anonymné.